Novi kurikulumi u SŠ Bedekovčina

* rezultat projekata Europske unije

Jedan od glavnih zadataka IPA projekta Implementacija novih kurikuluma – Pedološki laboratorij Srednje škole Bedekovčina, bio je modifikacija kurikuluma praktične nastave u zanimanju poljoprivredni tehničar opći. Nabavkom i opremanjem pedološkog laboratorija učenici su dobili mogućnost direktnog uvida u sadržaj i metode ispitivanja tla, djelatnosti koja je izuzetno važna u području poljoprivrede.

Kako postojeći kurikulum praktične nastave, zbog dosadašnjeg nepostojanja pedološkog laboratorija, nije obuhvaćao te sadržaje, bilo je potrebno modificirati kurikulum i nove sadržaje vezane za ispitivanje tla ugraditi u programe sve četiri godine praktične nastave. Na tom je obimnom poslu radila ekipa stručnjaka angažiranih na projektu zajedno sa zaposlenicima škole, posebno Poljoprivrednog učilišta. Vanjski stručnjaci iz raznih područja – agrikulture, pedagogije i didaktike održali su više radionica djelatnicima Poljoprivrednog učilišta, predavačima stručnih predmeta, kao i članovima projekta iz škola partnera – Srednje škole Bedekovčina i Gospodarske škole Čakovec. Interdisciplinarnim pristupom postignuto je da novi kurikulum zadovoljava sve standarde struke kao i pedagoško-didaktička načela. U izradi i modifikaciji kurikuluma također se vodilo računa o implementaciji novih obrazovnih strategija iz dokumenata na nacionalnoj razini, prije svega [Nacionalnog okvirnoga kurikuluma za predškolski odgoj i obrazovanje te opće obvezno i srednjoškolsko obrazovanje](http://public.mzos.hr/lgs.axd?t=16&id=17385). Primijenjena su i iskustva i znanja iz različitih edukacija za dokumente u izradi sudionika projekta. Tako je kurikulumski pristup upotpunjen i uobličen i prema budućem Nacionalnom kvalifikacijskom okviru.

Pri izradi plana aktivnosti u modifikaciji kurikuluma na prvim sastancima tima ustanovljeno je da bi sama modifikacija kurikuluma praktične nastave bila nemoguća bez korekcija i intervencija u kurikulume teoretskih predmeta. Tako je posao neplanirano proširen ali su se modifikacijom kurikuluma devet teoretskih predmeta tek stvorili uvjeti za kvalitetan novi kurikulum praktične nastave.

Nakon višemjesečnog timskog rada, brojnih sastanaka, radionica, analiza kurikuluma drugih zemalja, komparacija i usklađivanja srednjoškolskih i visokoškolskih kurikuluma, nastalo je devet modificiranih kurikuluma stručno teoretskih predmeta kao i potpuni kurikulum praktične nastave za sve četiri godine. U svim kurikulumima precizno se, osim cilja svake nastavne jedinice određuju ishodi za učenika. Jednako tako, svaki od tih ishoda i skupova ishode koje učenici dobivaju, u konačnici čini neku od kompetencija koje treba imati učenik u određenom obrazovnom razdoblju ili na kraju školovanja. Osim za učenike, korist od takvog kurikulumskog planiranja pomoću ishoda, imat će i nastavnici koji će preciznije moći pratiti i vrednovati svakog učenika prema ishodima poučavanja i učenja.

Dodatna i nemala vrijednost projekta je i diseminacija rezultata na druga obrazovna područja u školi. Po modelu modifikacije kurikuluma predmeta poljoprivredne struke, započet je rad svih nastavnika na modifikaciji kurikuluma ostalih predmeta, kako stručnih tako i općeobrazovnih.